《浈阳峡》
明代·吴拭

清晨醉别曲江守，直下浈阳望峡口。
须臾舟子亦动容，两岸高插数百峰。
日气在峡吐不得，苍岚紫霭霏濛濛。
下视潭影无天色，但见石根没深黑。
十丈岩头灵乳开，百寻壁上暮钟回。
余峰一一断复续，蓊葱各欲出风雷。
舟中野客苦残病，决眦支颐揽奇胜。
不堪夕色下遥阴，翠微枕上寒相竞。

作者简介：徽州府休宁人，字去尘，号逋道人。好读书鼓琴。性豪纵，轻财结客，好游名山水，曾从曹学佺自楚至黔。晚年落魄，卒于常熟。为诗清古澹隽，工书画，制墨及漆器精妙，人争宝之。